སེམས་ཅན་ལ་སོགས་
པའི་ཐ་སྙད་མི་འཐད་པར་ཐལ་བར་འགྱུར་བའི་ཕྱིར་རོ། །གང་ཟག་དང་སེམས་
ཅན་ཞེས་བྱ་བ་འདི་ཅི་ཞེ་ན། འདི་དག་ནི་ཐོག་མ་མེད་པ་ནས་མ་རིག་པའི་རབ་
རིབ་ཀྱིས་བསླད་པའི་འཇིག་རྟེན་པ་དག་གི་ཐ་སྙད་ཀྱི་རྗེས་སུ་འབྲངས་ནས་རྟོགས་
པར་བྱ་བ་ཡིན་གྱི་རིགས་པའི་རྗེས་སུ་འབྲང་ནས་འདིའོ་ཞེས་སུ་ཞིག་གི་བསྟན་
པར་ནུས། དེའི་ཕྱིར་གང་དག་ཕུང་པོའི་རྒྱུན་གང་ཟག་ཡིན་ཞེས་སྨྲ་བ་དང༌། གཞན་
དག་ཀུན་གཞིའི་རྣམ་ཤེས་ཀྱི་རྒྱུན་དུ་སྨྲ་བ་ལ་སོགས་པ་ནི་བདེ་བར་གཤེགས་པའི་
172

དམ་པའི་ཆོས་མངོན་པ་ཀུན་ལས་བཏུས་པའི་རྒྱ་ཆེར་འགྲེལ་པ་ལེགས་པར་བཤད་པའི་རྒྱ་མཚོ། སྟོད་ཆ།
བསྟན་པའི་སྙིང་པོ་བདག་མེད་པའི་དོན་ལས་ཕྱི་རོལ་ཏུ་གྱུར་པ་ཡིན་ཏེ། འདི་ལྟར་
དེ་དག་གིས་ནི་ཀུན་གཞི་དང་ཕུང་པོ་ལྔ་པོ་ཉིད་བདག་ཏུ་ཁས་བླངས་པ་ཡིན་ཏེ།
བདག་དང་གང་ཟག་དང་སེམས་ཅན་དང་སྐྱེས་བུ་ལ་སོགས་པ་ནི་རྣམ་གྲངས་ཡིན་
པའི་ཕྱིར་རོ། །
མཐོང་ངོ་ཞེས་པ་མི་འཐད་པར་འགྱུར་ཏེ། དེ་དག་གིས་ཕུང་པོའམ་ཀུན་གཞི་རང་
བཞིན་མེད་པར་མཐོང་བ་ནི་མེད་པའི་ཕྱིར་རོ། །བདག་ཏུ་འཛིན་པ་ཡང་སྒྲོ་
དེ་ལྟར་ན་ཉན་ཐོས་འཕགས་པ་དག་གིས་བདག་མེད་པ་མངོན་སུམ་དུ་
བཏགས་པའི་སྤྱོད་ཡུལ་ཅན་མ་ཡིན་པར་རྫས་ཀྱི་སྤྲོད་ཡུལ་ཅན་དུ་འགྱུར་རོ། །དེ་
བཞིན་གཤེགས་པས་ཕུང་པོ་རྣམས་ལ་བདག་སེལ་བ་ཡང་མི་འཐད་པར་འགྱུར་རོ། །
གང་ཟག་ཀུན་རྫོབ་ཏུ་ཡོད་དོ་ཞེས་ཁྱོད་ཀྱིས་ཀྱང་སྨྲས་པ་མ་ཡིན་ནམ། དེ་ལྟ་ན་
ཕུང་པོ་དང་། གཅིག་གམ་ཐ་དད་གང་དུ་གནས་ཀྱང་རུང་སྟེ། ཕུང་པོ་བདག་ཏུ་སྨྲ་
བའམ། ཡང་ན་ནི། བདག་ཏུ་སྨྲ་བ་དག་གི་རྗེས་སུ་འབྲངས་པར་འགྱུར་རོ་ཞེ་ན།
བོས་ནི་གང་ཟག་ཀུན་རྫོབ་ཏུ་ཡོད་དོ་ཞེས་སྨྲས་ཀྱི་དེ་ཕུང་པོ་དང་རྫས་གཅིག་གམ།
གཞན་དུ་ཡོད་དོ་ཞེས་ནི་མ་སྨྲས་སོ། །དེ་ཅིའི་ཕྱིར་ཞེ་ན། རྫས་གཅིག་དང་ཐ་དད་
སྨྲས་ན་ནི་གང་ཟག་ཀུན་རྫོ་བ་པ་ཡིན་ནོ། །ཞེས་སྨྲས་པ་ནི་ཚིག་ཙམ་དུ་འགྱུར་གྱི།
གཞན་དུ་ན་གང་ཟག་རྫ་ས་སུ་ཡོད་པ་ཁོ་ནར་ཁས་བླངས་པར་འགྱུར་བ་ཡིན་ནོ། །
དེ་ལྟ་ན་ཡང་བརྗོད་དུ་མེད་པའི་གང་ཟག་ཏུ་སྨྲ་བ་དག་གི་རྗེས་སུ་འབྲངས་པ་མ་
ཡིན་ནམ་ཞེ་ན། ཅི་སྟེ་གང་ཟག་རྫ་ས་སུ་ཡོད་པར་ཁས་བླངས་ཤིང་དེ་ཡང་ཕུང་པོ་
17་ 3

གངས་ཅན་རིག་བཅུད་ལས། རྗེ་བཙུན་རེད་མདའ་བ་གཞོན་ནུ་བློ་གྲོས་ཞབས་ཀྱི་གསུང་འབུམ་པོད་དགུ་པ།
དང་དེ་ཉིད་དང་གཞན་དུ་མ་གྲུབ་པར་སྨྲས་ན་ནི་བདེན་པ་ཞིག་ན་ཁོ་བོ་ནི་གང་ཟག་
ཅེས་བྱའི་རྫས་ཅུང་ཟད་ཀྱང་ཁས་མི་ལེན་ན། གང་ཟག་རྫས་སུ་སྨྲ་བ་དེ་དག་དང་
མཚུངས་པའི་གོ་སྐབས་ག་ལ་ཡོད། ཀུན་རྫོབ་ཏུ་ཡོད་པ་ནི་བློས་ཡོད་པར་སྒྲོ་
བཏགས་པ་ཙམ་ཡིན་གྱི་དོན་ལ་མི་གནས་པས་རིགས་པས་དཔྱད་ན་གཅིག་དང་ཐ་
དད་གང་དུ་ཡང་མ་གྲུབ་པ་ཡིན་ཏེ། འདི་ལྟར་ཤིང་རྟ་ནི་ཀུན་རྫོ་བ་ཏུ་མེད་པ་མ་ཡིན་ཏེ།
ཤིང་རྟ་འདྲེན་པར་བྱེད་དོ། །ཞེས་པ་ལ་སོགས་པའི་ཐ་སྙད་མཐོང་བའི་ཕྱིར་དང་།
ཀུན་རྫོ་བ་ཏུ་ཡོད་པའི་དོན་ཡང་འཇིག་རྟེན་གྱི་ཐ་སྙད་ལ་གྲགས་པ་ཙམ་ལས་གཞན་
མེད་པའི་ཕྱིར་རོ། །ཤིང་རྟ་དེ་ཡང་རང་གི་ཡན་ལག་གཟེར་བུ་དང་འཁོར་ལོ་དང་
སྲོག་ཤིང་སོགས་དང་གཅིག་པ་ཡང་མ་ཡིན་ཏེ། ཡན་ལག་དེ་དག་སོ་སོར་གནས་པ་
ལ་ཤིང་རྟའི་བློ་མི་འཇུག་པའི་ཕྱིར་རོ། །ཐ་དད་པ་ཡང་མ་ཡིན་ཏེ། ཡན་ལག་དེ་
རྣམས་སོ་
་སོ་སོར་བསལ་བ་ན་ཤིང་རྟ་གཞན་མ་དམིགས་པའི་ཕྱིར་རོ། །ཡན་ལག་དེ་
དག་ལྷན་ཅིག་ཏུ་ཚོགས་པའི་གནས་སྐབས་ན་ཡང་ཤིང་རྟ་རྗ་ས་གཞན་སྐྱེ་བ་མ་ཡིན་ཏེ།
དེའི་ཚེ་ཡང་ཡན་ལག་དག་ལས་གཞན་པའི་ཤིང་རྟ་མ་དམིགས་པའི་ཕྱིར་རོ། །
འོན་ཀྱང་ཡན་ལག་དེ་དག་ལྷན་གཅིག་ཏུ་ཚོགས་པ་ན་གཅིག་དང་ཐ་དད་
གང་དུ་ཡང་མ་བརྟགས་པར་ཤིང་རྟའོ་སྙམ་པའི་བློ་སྐྱེ་བ་ན། དེའི་རྗེས་སུ་འབྲངས་
ནས་ཤིང་རྟ་ཤིང་རྟ་ཞེས་པའི་ཐ་སྙད་རྗེས་སུ་འདོགས་པ་ཡིན་ནོ། །ཤིང་རྟ་བཞིན་དུ་
གང་ཟག་ཀྱང་དཔྱད་ན་ཕུང་པོ་ལས་གཅིག་དང་ཐ་དད་གང་དུ་ཡང་གྲུབ་པ་མེད་ལ་
འོན་ཀྱང་ཐོག་མ་མེད་པ་ནས་གོམས་པའི་སྟོབས་ཀྱིས་ཕུང་པོ་ལ་ངའོ་སྙམ་པའི་བློ་
174

དམ་པའི་ཆོས་མངོན་པ་ཀུན་ལས་བཏུས་པའི་རྒྱ་ཆེར་འགྲེལ་པ་ལེགས་པར་བཤད་པའི་རྒྱ་མཚོ། སྟོད་ཆ།
ངང་གི་སྐྱེ་བ་ན་བློ་དེའི་རྗེས་སུ་འབྲངས་ནས་གང་ཟག་དང་སེམས་ཅན་ལ་སོགས་
པའི་ཐ་སྙད་འདོགས་པར་བྱེད་པ་ཡིན་ནོ། །དེ་བས་ན་གང་ཟག་དང་སེམས་ཅན་
དང་ཤིང་རྟ་ལ་སོགས་པ་རྣམས་འཇིག་རྟེན་གྱི་ཐ་སྙད་ཀུན་རྫོབ་པ་རྣམས་ཀྱི་རྗེས་
སུ་འབྲངས་ནས་རྟོགས་པར་བྱ་བ་ཡིན་གྱི་རིགས་པའི་རྗེས་སུ་འབྲངས་ནས་འདི་
ཞེས་བསྟན་དུ་མེད་པ་ཁོ་ན་ཡིན་ནོ། །
འཇིག་ལྟ་ཀུན་བརྟགས་ཀྱི་ཡུལ་ནི་བྱེ་བྲག་པ་ལ་སོགས་པའི་ཀུན་
བརྟགས་པའི་བདག་རྟག་པ་དང་གཅིག་པུ་ལ་སོགས་པའི་ཁྱད་པར་དུ་བྱས་པ་ཡིན་ལ།
དེ་དག་ནི་ཀུན་རྫོབ་ཏུ་ཡང་མ་གྲུབ་པ་ཁོ་ན་ཡིན་ནོ། །བདག་ཏུ་ལྟ་བ་ལ་བརྟེན་ནས་
ལྟ་བའི་རྣམ་པ་ཐམས་ཅད་འབྱུང་བས་དེའི་ཕྱིར་འཇིག་ལྟ་ནི་ལྟ་བ་ཐམས་ཅད་ཀྱི་
རྟེན་བྱེད་པའི་ལས་ཅན་ཡིན་ནོ། །མཐར་འཛིན་པའི་ལྟ་བ་ནི། དམིགས་ཡུལ་ཉེ་
བར་ལེན་པའི་ཕུང་པོ་དག་ལ་དམིགས་ནས་རྣམ་པ་འཇིག་ལྟས་ཞེན་པའི་བདག་དེ་
ཉིད་མི་འགྱུར་བ་ཉིད་ཀྱིས་རྟག་པའམ་རིས་མཐུན་བཏང་ནས་སླར་ཉིང་འཚམས་མི་
སྦྱོར་བ་ཉིད་ཀྱིས་ཆད་པར་ཡང་དག་པར་རྗེས་སུ་ལྟ་བའི་བཟོད་པ་ལ་སོགས་པ་
གང་ཡིན་པའོ། །རྟག་ཆད་སྤངས་པ་དབུ་མའི་ལམ་གྱིས་འཁོར་བ་ལས་ངེས་པར་
འབྱུང་བ་ཡིན་ལ། འདི་ནི་དབུ་མའི་ལམ་དང་འགལ་བས་དེའི་ཕྱིར་འདི་ནི་དབུ་
མའི་ལམ་གྱིས་ངེས་པར་འབྱུང་བའི་བར་དུ་གཅོད་པའི་ལས་ཅན་ཡིན་ནོ། །ལྟ་བ་
མཆོག་ཏུ་འཛིན་པ་ནི་བཤད་མ་ཐག་པའི་ལྟ་བ་དང་ལྟ་བ་དེ་དག་གང་ལ་རྟེན་པའི་
ཕུང་པོ་ལྔ་པོ་དག་ལ་མཆོག་དང་གཙོ་བོ་ལ་སོགས་པར་ཡང་དག་པར་རྗེས་སུ་ལྟ་
175

གངས་ཅན་རིག་བཅུད་ལས། རྗེ་བཙུན་རེད་མདའ་བ་གཞོན་ནུ་བློ་གྲོས་ཞབས་ཀྱི་གསུང་འབུམ་པོད་དགུ་པ།
བའི་བཟོད་པ་ལ་སོགས་པ་གང་ཡིན་པའོ། །དེ་ལ་ཕུལ་དུ་བྱུང་བས་ན་མཆོག་དང་།
དེ་ལས་ལྷག་པ་གཞན་མེད་པས་གཙོ་བོ་དང་། གཞན་ལས་ཁྱད་ཞུགས་པས་ན་ཁྱད་
པར་དུ་འཕགས་པ་དང༌། འདི་དང་མཚུང་པ་གཞན་མེད་པས་དམ་པའོ། །ཡང་ན་
འདི་དག་དོན་མཚུངས་ཀྱང་གཅིག་གིས་གཅིག་བཤད་པའི་ཕྱིར་སྨོས་སོ། །ལྟ་བ་དེ་
དག་ལ་ནི་མཆོག་ལ་སོགས་པར་འཛིན་པར་རིགས་ན་དེའི་གནས་ཕུང་པོ་ལ་ཇི་
ལྟར་འཛིན་ཞེ་ན། ལྟ་བ་ལ་ཡང་དག་པའི་ལྟ་བར་ཞེན་པ་ཡོད་ན། ལྟ་བ་དེ་གང་ལ་
ལྡན་པའི་ཕུང་པོ་ལ་ལྟ་བ་རྣམ་པར་དག་པ་ལྡན་པའི་སྒོ་ནས་གང་ཟག་མཆོག་དང་
དམ་པ་སོགས་སུ་འཛིན་པར་བྱེད་པའི་ཕྱིར་རོ། །དེ་ནི་ལྟ་བ་མཆོག་ཏུ་གཟུང་བའི་
དབང་གིས་བྱུང་བས་དེའི་ཕྱིར་ལྟ་བ་མཆོག་ཏུ་འཛིན་པ་ཡིན་ནོ། །འདིས་བདག་ལྟ་
ལ་མཆོག་སོགས་སུ་ཞེན་པས་དེའི་ཕྱིར་ལྟ་བ་ངན་པ་ལ་མངོན་པར་ཞེན་པའི་རྟེན་
བྱེད་པའི་ལས་ཅན་ཡིན་ནོ། །
ཚུལ་ཁྲིམས་དང་བརྟུལ་ཞུགས་མཆོག་ཏུ་འཛིན་པ་ནི། ལྟ་ངན་པ་སྔོན་དུ་
འགྲོ་བ་ཅན་གྱི་ཚུལ་ཁྲིམས་དང་བརྟུལ་ཞུགས་དང་དེ་དག་གང་ལ་ལྡན་པའི་གནས་
ཉེ་བར་ལེན་པའི་ཕུང་པོ་ལྔ་པོ་དག་ལ་དམིགས་ནས་རྣམ་པ་ཚུལ་ཁྲིམས་དང་བརྟུལ་
ཞུགས་འདིས་སྡིག་པའི་དྲི་མ་འདག་པར་བྱེད་དོ། །ཉོན་མོངས་པའི་འཆིང་བ་ལས་
གྲོལ་བར་བྱེད་དོ། །འཁོར་བ་ལས་ངེས་པར་འབྱིན་པར་བྱེད་དོ་ཞེས་ཡང་དག་པར་
རྗེས་སུ་ལྟ་བའི་བཟོད་པ་ལ་སོགས་པ་གང་ཡིན་པའོ། །དེ་ལ་ཚུལ་ཁྲིམས་ནི་འཆལ་
པའི་ཚུལ་ཁྲིམས་སྤོང་བའི་རང་བཞིན་ནོ། །བརྟུལ་ཞུགས་ནི་རང་རང་གི་ལུས་ངག་
176

དམ་པའི་ཆོས་མངོན་པ་ཀུན་ལས་བཏུས་པའི་རྒྱ་ཆེར་འགྲེལ་པ་ལེགས་པར་བཤད་པའི་རྒྱ་མཚོ། སྟོད་ཆ།
གི་འཇུག་པ་ངེས་པར་བྱེད་པའི་རྟགས་དེ། དཔེར་ན་ཤཱཀྱའི་སྲས་པོ་དག་གི་ནི་ངུར་
སྨྲིག་གི་རྒྱལ་མཚན་འཆང་བ་དང་། དེ་ལ་སོགས་པ་དགེ་སྦྱོང་གི་ཡོ་བྱད་འཛིན་པའོ། །
ཀུན་ཏུ་རྒྱུ་དག་གི་ནི་རིལ་བ་དང་ཚངས་སྐུད་དང༌། མུན་ཛ་དང་། གཡང་གཞི་ལ་
སོགས་པ་འཆང་བ་གང་ཡིན་པའོ། །ཚུལ་ཁྲིམས་དང་བརྟུལ་ཞུགས་ལ་ནི་འདག་
འགྲོལ་ལ་སོགས་པར་འཛིན་པར་རིགས་ན་ཕུང་པོ་ལ་ཇི་ལྟར་སྙམ་ན། ཚུལ་ཁྲིམས་
དང་བརྟུལ་ཞུགས་ལ་སྡིག་པ་འདག་པར་བྱེད་པ་སོགས་ཀྱི་ཐར་ལམ་ཡང་དག་པར་
ཞེན་པ་ན། དེ་གང་ལ་ལྡན་པའི་ཕུང་པོ་ལ་ཡང་དེས་འདག་པར་བྱ་བ་དང་། གྲོལ་
བར་བྱ་བ་སོགས་ཀྱི་བདག་ཏུ་མངོན་པར་ཞེན་པའི་ཕྱིར་རོ། །ལྟ་ངན་དང་རྗེས་སུ་
འབྲེལ་བའི་ཚུལ་ཁྲིམས་དང་བརྟུལ་ཞུགས་ཀྱིས་ཇི་ཙམ་འབད་ཀྱང་མངོན་པར་མཐོ་
བའི་གོ་འཕང་ཙམ་ཐོབ་པ་སྲིད་ཀྱི་འདག་འགྲོལ་སོགས་བྱེད་པའི་སྒོ་ནས་ངེས་པར་ལེགས་
པ་མི་སྲིད་དེ། དེས་འཁོར་བའི་རྒྱུ་བདག་ཏུ་འཛིན་པ་ལ་མི་གནོད་པའི་ཕྱིར་རོ། །
དེའི་ཕྱིར་འདི་ནི་ཐར་པའི་དོན་དུ་ཚུལ་ཁྲིམས་དང་བརྟུལ་ཞུགས་ལ་འབད་ཀྱང་
མངོན་པར་འདོད་པའི་འབྲས་བུ་མི་འབྱིན་པས་ངལ་བ་འབྲས་བུ་མེད་པའི་རྟེན་བྱེད་
པའི་ལས་ཅན་ཡིན་ནོ། །
ཚུལ་ཁྲིམས་དང་བརྟུལ་ཞུགས་དེ་དག་གིས་ཀྱང་མཐོ་རིས་ཀྱི་འབྲས་བུ་
འབྱིན་ན་ཇི་ལྟར་དེ་དག་ལ་ངལ་བ་བྱས་པ་འབྲས་བུ་མེད་པ་ཡིན་ཞེ་ན། མཐོ་རིས་
ཙམ་གྱི་དོན་དུ་ནི་ཚུལ་ཁྲིམས་དང་བརྟུལ་ཞུགས་འདི་དག་འབད་པས་སྒྲུབ་པ་མ་
ཡིིན་ཏེ། གལ་ཏེ་འདི་དག་གི་འབྲས་བུ་མཐོ་རིས་ཙམ་དུ་ཟད་ན་ནི་སུ་ཞིག་ཐོབ་
177

གངས་ཅན་རིག་བཅུད་ལས། རྗེ་བཙུན་རེད་མདའ་བ་གཞོན་ནུ་བློ་གྲོས་ཞབས་ཀྱི་གསུང་འབུམ་པོད་དགུ་པ།
ཟིན་པའི་མཐོ་རིས་ཀྱི་བདེ་བ་དང་འགལ་བའི་ཚུལ་ཁྲིམས་དང་བརྟུལ་ཞུགས་ལ་
སོགས་པའི་དཀའ་ཐུབ་དྲག་པོ་ལ་འཇུག་པར་བྱེད། དེའི་ཕྱིར་ཐར་པའི་དོན་དུ་ཚུལ་
ཁྲིམས་བརྟུལ་ཞུགས་ལ་འབད་པ་བྱེད་པ་ཡིན་ན་བྱེ་མ་ལ་མར་བཞིན་དུ་འདི་དག་
ལ་ཇི་ཙམ་འབད་ཀྱང་ཐར་པ་མི་ཐོབ་པས། དེའི་ཕྱིར་འདི་ནི་ངལ་བ་བྱས་པས་
འབྲས་བུ་མེད་པ་ཡིན་ནོ། །
ལོག་པར་ལྟ་བ་ནི་ཡུལ་ཕྱིན་ཅི་ལོག་པར་རྣམ་པར་རྟོག་པའི་བཟོད་པ་ལ་
སོགས་པ་གང་ཡིན་པའོ། །ལོག་པར་རྣམ་པར་རྟོག་པ་དེ་ཡང་ཇི་ལྟ་བུ་ཞེ་ན་རྒྱུའམ་
འབྲས་བུའམ་བྱེད་པ་ལ་སྐུར་པ་འདེབས་པ་དང་། ཡོད་པའི་དངོས་པོ་འཇིག་པར་བྱེད་
པའོ། །དེ་ཡང་འདི་ལྟར་སྦྱིན་པ་མེད་དོ། །མཆོད་སྦྱིན་མེད་དོ། །སྦྱིན་སྲེག་མེད་དོ། །
ལེགས་པར་སྤྱད་པ་དང་ཉེས་པར་སྤྱད་པ་མེད་དོ། ཞེས་བྱ་བ་འདི་དང་འདི་ལྟ་བུ་
རྗེས་སུ་མཐུན་པ་གང་ཡིན་པ་རྣམས་ནི་རྒྱུ་ལ་སྐུར་པ་འདེབས་པ་ཡིན་ནོ། །ལེགས་
པར་སྤྱད་པ་དང་ཉེས་པར་སྤྱད་པའི་འབྲས་བུ་རྣམ་པར་སྨིན་པ་མེད་དོ། །ཞེས་པ་ལ་
སོགས་པ་ནི་འབྲས་བུ་ལ་སྐུར་པ་འདེབས་པ་ཡིན་ནོ། །འཇིག་རྟེན་འདི་མེད་དོ། །
ཕ་རོལ་མེད་དོ། །ཕ་མེད་དོ། །མ་མེད་དོ། །སེམས་ཅན་རྫུས་ཏེ་འབྱུང་བ་མེད་དོ། །
ཞེས་པ་ནི་བྱེད་པ་ལ་སྐུར་པ་འདེབས་པ་ཡིན་ཏེ། འཇིག་རྟེན་གཞན་དུ་འགྲོ་བ་དང་།
འོང་བའི་བྱེད་པ་དང་། ས་བོན་འདེབས་པའི་བྱེད་པ་དང༌། ཉིང་འཚམས་སྦྱོར་བའི་
བྱེད་པ་ལ་སྐུར་པ་འདེབས་པའི་ཕྱིར་རོ། །
འདི་དག་ནི་ཀུན་ནས་ཉོན་མོངས་པའི་ཕྱོགས་ཀྱི་རྟེན་ཅིང་འབྲེལ་ཕར་
1,8

དམ་པའི་ཆོས་མངོན་པ་ཀ པའི་རྒྱ་ཆེར་འགྲེལ་པ་ལེགས་པར་བཤད་པའི་རྒྱ་མཚོ། སྟོད་ཆ།
འབྱུང་བ་ལ་སྐུར་པ་བཏབ་པ་ཡིན་ནོ། །འཇིག་རྟེན་ན་དགྲ་བཅོམ་པ་མེད་དོ། །རྒྱུན་
དུ་ཞུགས་པ་ལ་སོགས་པ་མེད་དོ། །ཞེས་པ་ནི་ཡོད་པའི་དངོས་པོ་འཇིག་པར་བྱེད་
པའོ། །འདི་ནི་རྣམ་བྱང་གི་རྟེན་འབྲེལ་ལ་སྐུར་པ་འདེབས་པ་ཡིན་ནོ། །ལྟ་བ་སྔ་མ་
རྣམས་ཀྱང་ཤེས་བྱ་ལ་ཕྱིན་ཅི་ལོག་ཏུ་རྟོག་པར་བྱེད་པའི་ཕྱིར་ལོག་ལྟ་ཡིན་ཀྱང༌།
རྒྱུ་འབྲས་སོགས་ལ་སྐུར་པ་འདེབས་པའི་ལྟ་བ་འདི་ནི་ཆེས་ཤིན་ཏུ་ཡང་ལོག་པར་
ཞུགས་པས་ཉེས་པ་ཆེ་བའི་ཕྱིར། ལོག་པར་ལྟ་བ་ཞེས་བྱ་སྟེ༑ དཔེར་ན་མར་ཀུན་དྲི་
ང་བ་ཡིན་ཀྱང་ཆེས་དྲི་ང་བ་ལ་མར་དྲི་ང་ཞེས་བརྗོད་པ་བཞིན། འདི་དང་ལྡན་ན་
སྔར་བསགས་པའི་དགེ་བ་རྣམས་ཀྱི་རྣམ་སྨིན་ཐག་སྲིང་ཞིང་མ་འོངས་པ་རྣམས་ཀྱི་
ས་བོན་དྲུངས་འབྱིན་པའི་ཕྱིར་དང༌། མི་དགེ་བའི་རྩ་བ་དུག་གསུམ་གྱི་ས་བོན་
གསོས་རྟས་པར་བྱེད་པའི་ཕྱིར་དང་། མི་དགེ་བ་སྤྱད་ཀྱང་ཉེས་པ་མེད་ལ། དགེ་བ་
སྤྱད་ཀྱང་འབྲས་བུ་མེད་སྙམ་དུ་སེམས་པར་འགྱུར་བའི་ཕྱིར། དགེ་བའི་རྩ་བ་
གཅོད་པ་ལ་སོགས་པའི་ལས་ཅན་ཡིན་ནོ། །དགེ་བའི་རྩ་བ་གཅོད་པ་ཞེས་བྱ་བ་
འདི་ཅི་ཞེ་ན། སྔར་བསགས་པའི་དགེ་བ་རྣམས་ཀྱི་རྣམ་པར་སྨིན་པ་ལ་ཐག་སྲིང་
བར་བྱེད་པ་དང་། མ་འོངས་པའི་དགེ་བ་དག་ལས་སྐྱེ་བས་ཐོབ་པ་རྣམས་ནི་ས་བོན་
གྱི་ཚུལ་དུ་ཡང་མི་ལྡན་པར་བྱེད་ལ། སྦྱོར་བ་ལས་བྱུང་བ་རྣམས་ནི་དབང་དུ་མི་ལྡན་
པར་བྱེད་པ་ཡིན་ནོ། །ཅིའི་ཕྱིར་སྔར་གྱི་དགེ་བ་རྣམས་ཀྱི་རྣམ་སྨིན་ཐག་སྲིང་པར་
བྱེད་པ་ཡིན་ཞེ་ན། ལྟ་བ་འདི་དང་ལྡན་པའི་གང་ཟག་ནི་དགེ་བ་ཅུང་ཟད་ཀྱང་མི་
སྤྱོད་ཅིང་མི་དགེ་བ་རྣམས་ལ་འཛེམ་མེད་དུ་སྤྱོད་པས་དེའི་ཕྱིར་སྐལ་པ་མི་ཉུང་བ་
17t}

གངས་ཅན་རིག་བཅུད་ལས། རྗེ་བཙུན་རེད་མདའ་བ་གཞོན་ནུ་བློ་གྲོས་ཞབས་ཀྱི་གསུང་འབུམ་པོད་དགུ་པ།
ཞིག་ཏུ་ངན་སོང་གི་སྡུག་བསྔལ་ལུ་གུ་རྒྱུད་དུ་མྱོང་བར་འགྱུར་བའི་ཕྱིར་རོ། །
སྔར་གྱི་དགེ་བའི་རྣམ་སྨིན་ལོག་ལྟས་དྲུངས་འབྱིན་པ་ནི་མ་ཡིན་ཏེ། སྔར་
ལས་དེ་ཉིད་སོག་པའི་དུས་ཉིད་ན་དེའི་རྣམ་སྨིན་འཕངས་ཟིན་པའི་ཕྱིར་དང་། ལས་
དེས་སྒོས་པའི་བག་ཆགས་ཀྱང་ལོག་ལྟ་སྐྱེས་པའི་ཚེ་ན་ནུས་པ་ཆུང་ངུ་གྱུར་པ་ཙམ་
མ་གཏོགས་པ་གཏན་མེད་པ་མ་ཡིན་ཏེ་ཡང་དག་པའི་ལྟ་བས་གསོས་བཏབ་ན་སླར་ཡང་
རང་གི་འབྲས་བུ་འབྱིན་པའི་ཕྱིར་རོ། །དེ་ལྟ་ན། སྐལ་པ་སྟོང་དུ་བསགས་པ་ཡི། །
སྦྱིན་དང་བདེ་གཤེགས་མཆོད་ལ་སོགས། །ལེགས་སྤྱད་གང་ཡིན་དེ་དག་ཀུན། །
ཁོང་ཁྲོ་གཅིག་གིས་འཇོམས་པར་བྱེད། །ཅེས་སོགས་བཤད་པ་མ་ཡིན་ནམ་ཞེ་ན།
དེ་ཡང་ཡུལ་ཁྱད་པར་ཅན་ལ་ཁྲོ་བའི་ལས་སྟོབས་ལྡན་གྱིས་སྔར་གྱི་དགེ་བའི་ལས་
རྣམས་ཟིལ་གྱིས་མནན་ནས་རྣམ་སྨིན་ཐག་སྲིངས་པ་ཙམ་ལ་དགོངས་པ་ཡིན་གྱི་ས་
བོན་གཏན་ནས་དྲུངས་འབྱིན་པ་ནི་མ་ཡིན་ཏེ། དགེ་བའི་ལས་རྣམས་ནི་མི་དགེ་
བའི་ལས་དག་ལས་རང་བཞིན་གྱིས་སྟོབས་དང་ལྡན་པའི་ཕྱིར་རོ། །
དཔེར་ན་མུན་པ་ནི་ཇི་ཙམ་དུ་སྟོབས་དང་ལྡན་ཡང་སྒྲོན་མེའི་འོད་ཟིལ་
གྱིས་གནོན་པ་ཙམ་སྲིད་ཡང་མེད་པར་བྱེད་མི་ནུས་པ་བཞིན་ནོ། །མི་དགེ་བའི་
ལས་ཀྱིས་དགེ་བའི་རྣམ་སྨིན་དྲུངས་འབྱིན་པ་ལྟ་ཞོག །དགེ་བ་རྣམས་ཀྱིས་ཀྱང་
འཇིག་རྟེན་པའི་དགེ་བ་རྣམས་ཀྱིས་ནི་མི་དགེ་བའི་ལས་སྔར་བྱས་ཤིང་བསགས་པ་
རྣམས་ཀྱི་རྣམ་པར་སྨིན་པ་དྲུངས་འབྱིན་པར་ནུས་པ་མ་ཡིན་ཏེ། འཇིག་རྟེན་པའི་
དགེ་བ་དག་ལ་སྟོབས་ཆེ་བ་ནི་བསམ་གཏན་དང་གཟུགས་མེད་པའི་སྙོམས་འཇུག་
180

དམ་པའི་ཆོས་མངོན་པ་ཀུན